Martin Henriksen (DF), 2006-02-09:
Tilbage står bare, at der ikke kom et landsdækkende tilbud til unge handicappede, til unge med særlige behov, da De Radikale havde regeringsmagten, men nu har Dansk Folkeparti så et forslag fremme på det område, som i øvrigt har høstet stor ros fra alle de organisationer, der har at gøre med det her område.
Det er jo en realitet.
Så var den radikale ordfører, hr. Martin Lidegaard, også inde på folkeskolen.
Kan hr. Martin Lidegaard ikke se, at bl.a. ved at der indføres de her nationale test, får man netop mulighed for at tilrettelægge undervisningen til den enkelte elev, fordi man kan se, hvor den enkelte elev halter lidt bagefter, hvor den enkelte elev måske klarer sig meget godt, og på hvilket område det er nødvendigt med en ekstra indsats?
Det gælder også, når man kommer med de her elevplaner, som forældrene så at sige skal have i hånden, så forældrene, også de forældre, som måske ikke gør det godt nok i dag, bliver opmærksomme på, at de har en opgave over for deres børn og over for folkeskolen.
Derudover er der alene det, at man styrker fagligheden og sætter fokus på, at det, folkeskolen skal gøre, selvfølgelig er at lære børnene noget, at det er folkeskolens ultimative opgave.
Kan Det Radikale Venstre ikke se, at det alt andet lige vil være med til at give et løft til hele området og dermed også komme den problematik i møde, at der i dag ikke er nok, der gennemfører en uddannelse?
Hvis man kigger på mange af de ting, som Dansk Folkeparti har fået gennemført, tror jeg ikke, at man vil komme til den konklusion, at Dansk Folkeparti bare nikker og bøjer sig for regeringen.
Det mener jeg ikke lige er helt i overensstemmelse med virkeligheden.
Med hensyn til om vi er tilfredse med den socialpolitik, der bliver ført på området, så er vi tilfredse med, at det her bliver taget alvorligt, ikke bare af regeringen og af Dansk Folkeparti, men også af oppositionen.
Vi anerkender, at alle partier i Folketinget gerne vil gøre en indsats på det her område, men vi synes også, at oppositionen må anerkende, at der faktisk bliver taget initiativer på det her område.
Vi anerkender også, at der er problemer i det danske samfund, alt andet ville jo være mærkeligt, men jeg synes også, det ville klæde oppositionen at anerkende, at uligheden steg markant i 1990’erne, da den havde magten, da den nuværende opposition havde muligheden for at præge udviklingen.
Det viser både beregninger fra Arbejderbevægelsens Erhvervsråd og fra Finansministeriet, og hvis de to kan blive enige om noget, er der nok noget om snakken.
Så vil jeg også bare sige, at når vi taler om det der med handicapuddannelsen, som jeg kan forstå at mange i Folketinget og oppositionen bl.a. har efterlyst, så kunne man jo også bare have gennemført det, da man sad med regeringsmagten og havde indflydelse.
Det gjorde man så ikke.
Vi stiller krav til indvandrerne, og vi vil fortsætte med at stille krav til indvandrerne.
Det synes jeg er meget relevant at understrege.
De er kommet til landet, de har et ansvar, og de skal gøre en indsats for, at deres børn får det så godt som overhovedet muligt.
Så vil jeg bare henvise til, at i de tilfælde, hvor det virkelig ser galt ud, er der jo fribilletordningen, som giver mulighed for at få betalt bl.a. idrætstilbud, så børnene kan komme ind i forskellige idrætstilbud og på den måde forhåbentlig få nogle danske venner, så de kan blive en del af det danske samfund.